Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2005. godini. Obaveštavam vas da, prema službenoj evidenciji, današnjoj sednici prisustvuje 121 narodni poslanik. Radi utvrđivanja kvoruma za rad Narodne skupštine, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Zahvaljujem. Konstatujem da je primenom elektronskog sistema za glasanje utvrđeno da ne postoji kvorum za rad Narodne skupštine. Dajem pauzu od 15 minuta. [[Posle pauze – 13,20]] Poštovane dame i gospodo narodni poslanici, radi utvrđivanja kvoruma ubacite vaše kartice u identifikacione jedinice. Konstatujem da je primenom elektronskog sistema za glasanje utvrđeno da su u sali prisutna 84 narodna poslanika i da, prema tome, postoji kvorum potreban za rad Narodne skupštine. Obaveštavam vas da su sprečeni da sednici prisustvuju sledeći narodni poslanici: Goran Jakšić, Goran Ilić, Miloš Aligrudić, Arsen Đurić, Gašo Knežević, Dragor Hiber i Dejan Rajčić; Aleksandar Radosavljević, Zoran Nikolić i Gordana Čomić (pre podne). Prelazimo na 6. tačku dnevnog reda: – PREDLOG ZAKONA O SEMENU (nastavak u pojedinostima) Podsećam vas da je Narodna skupština prekinula rad u toku pretresa o amandmanu na član 2. Predloga zakona, koji je podneo narodni poslanik Zoran Mašić. Da li jošneko želi reč o ovom amandmanu? (Da.) Izvolite.
Poštovani predsedavajući, dame i gospodo narodni poslanici, moj uvaženi kolega dr Zoran Mašić podneo je amandman na član 2. ovog predloga zakona, koji se sastoji u tome da se stav 1. člana 2. briše. Delim bojazan mog uvaženog kolege Mašića da bi se na mala vrata genetski modifikovani organizmi mogli uvući u naše semenarstvo. Smatram da bi ova mogućnost, koja se otvara ako bismo usvojili amandman, takođe bila mala vrata da se genetski modifikovani organizmi uvuku u semenarstvo naše zemlje. Obzirom na to da su velika vrata zatvorena Zakonom o genetičkim modifikovanim organizmima iz 2001. godine, smatram da bi se usvajanjem ovog amandmana, odnosno primenom ovog zakona omogućilo na mala vrata gajenje genetski modifikovanih organizama. Stoga, poslanička grupa G17 plus neće podržati amandman gospodina Mašića upravo zato što smatramo da našoj zemlji nisu potrebni genetski modifikovani organizmi, jer možemo da proizvodimo dovoljno zdravstveno bezbedne i zdrave hrane i bez genetski modifikovanih organizama.
Hvala. Reč je imao narodni poslanik Vladislav Kronić, ovlašćeni predstavnik G17 plus. Sada ima reč narodni poslanik Paja Momčilov. Izvolite.
Poštovane koleginice i kolege, počinjemo danas da radimo, a vidimo da ovde nema ovlašćenog predstavnika Vlade, gospođe ministarke. To je već jedan uobičajen manir koji primenjuju ministri iz G17 plus - da dođu ovde, izvređaju poslanike i Skupštinu, i onda ostave nejač da ih brani. To je jedna kukavička i sramotna pozicija, koju mi već po ko zna koji put doživljavamo u Narodnoj skupštini Srbije. Vratio bih se na temu, a to je član 2. ovog zakona. Predstavnik Srpske radikalne stranke, profesor Mašić, predložio je da se u članu 2. stav 1. briše. Kaže da tim stavom, kako je rečeno u obrazloženju, želimo da sprečimo mogućnost ulaska genetski modifikovane hrane na mala vrata. Kako na mala vrata? To znači da se ne dozvoli, ni "kroz eksperimentisanje, ni kroz naučna istraživanja", da ovo seme uđe u našu zemlju i da dođe na naše tle, gde bi navodno bilo ispitivano. To je sasvim jasno. Uvaženi kolega je rekao malopre da je ova materija regulisana saveznim zakonom. Šta kaže savezni zakon? Savezni zakon iz 2001. godine kaže da je zabranjena proizvodnja i distribucija, kao i promet genetski modifikovane hrane u našoj zemlji. Ako je to tačno, da nije dozvoljena proizvodnja i sađenje genetski modifikovane hrane, zašto uvozimo genetski modifikovanu hranu? Podsetio bih vas na to da je u toku prošle godine, od januara do septembra, uvezeno 300.000 tona genetski modifikovane hrane. Kako je došlo do toga da se u ovu zemlju nekontrolisano uvozi ova genetski modifikovana hrana, a pozivamo se na savezni zakon? Ako nećemo proizvoditi i distribuirati tu genetski modifikovanu hranu, zašto je uvozimo? Famoznim rešenjem potpredsednika ranije Savezne vlade, gospodina Labusa, koje držim sada u ruci, neovlašćeno je na jednoj od sednica Savezne vlade, a članovi Vlade ne znaju da su takvu odluku doneli, odlučeno da se u ovu zemlju može uvoziti genetski modifikovana sojina sačma. Sada imamo poplavu uvoza ove hrane. Neko će reći da genetski modifikovana hrana nije opasna. Neću ovde elaborirati da li je ili nije opasna genetski modifikovana hrana, štampa je o tome pisala, tu je i mišljenje profesora Ranina, a ne bih nabrajao i druge stručnjake, koji govore o tome da niko ne može da kaže da genetski modifikovana hrana nije opasna. U ovu zemlju se, zahvaljujući ministarki, slobodno to mogu da kažem, gospođi Ivani Dulić, koja je promoter firme "Monsanto", za šta imamo dokaze i te dokaze možemo da pružimo, na velika vrata uvozi genetski modifikovana hrana. Šta će biti sa našom decom? Šta će biti sa alergijom koju ta hrana može da izazove, i verovatno izaziva u većem procentu, to ne znamo. U ovoj zemlji se ne rade adekvatni testovi za utvrđivanje alergije in vitro. Taj test u ovoj zemlji ne postoji, a u svim razvijenim zemljama sveta postoji. Imam listing hrane koja je uvezena u našu zemlju, mislim na tu genetski modifikovanu hranu, koliki je procenat genetske modifikacije. Evropska unija kaže da je do 3% genetske modifikacije dozvoljeno u uvozu, a kod nas nigde niko ne može da vam kaže koliki je procenat te modifikacije ovde uvezene genetski modifikovane sojine sačme. Prema tome, smatramo da je apsolutno neophodno usvojiti ovaj stav. Želim da kažem da ako se dozvoli da se ovako, na mala vrata, uveze to malo semena, može da nam se dogodi katastrofa. Navešću primer od pre dve godine, kada smo dobili od FAO-a poklon od 20.000 sadnica jabuka za Srbiju. Sve su bile zaražene bakterijom koja je izazivala truljenje, koja može da uništi ne samo biljku koja je doneta nego i okolne biljke koje se nalaze u zemljištu. Šta se dogodilo? Inspektori su zabranili. Gospođa Ivana Dulić je trčala na granicu da se takvo bilje uveze. Takvo bilje, hvala bogu, nije uvezeno, vraćeno je. Bio je predlog da se to bilje spaljuje u našoj zemlji; ipak, bilje je vraćeno, a odmah posle toga smo dobili 20.000 potpuno zdravih sadnica. Kada znamo čime se bavi gospođa ministarka i da je ona jedan od promotera multinacionalne kompanije "Monsanto", moramo biti oprezni i apsolutno je neophodno da se i ovaj predlog gospodina Mašića prihvati. Hvala. [[Aplauz u sali.]]
Hvala. Reč ima narodni poslanik Moma Marković. Oprostite, koliko vidim, u pitanju je replika gospodina Vladislava Kronića, ovlašćenog predstavnika G17 plus.
Imam repliku na izlaganje svog uvaženog kolege Momčilova. Istine radi, za ovom govornicom je u toku prethodne rasprave izneto dosta konstatacija koje baš i nisu tačne. U periodu između 1997. i 2001. godine uvezeno je u ovu zemlju 250.000 tona sojine sačme. Što se tiče donacije američke vlade u količini od 25.000 tona, uvezenih posle 2000. godine, kao što sam rekao, donacija je primljena zarad rešavanja određenih socijalnih problema iz prethodnog perioda. Međutim, jedno je uvoz genetski modifikovanih organizama, a drugo je uvoz proizvoda od genetski modifikovanih organizama. Što se tiče sojine sačme, ova zemlja je nema dovoljno da bi podmirila potrebe u ishrani stoke i naravno da je neophodan uvoz. Postoji program kako to rešiti. To je program ove vlade, Vlade Vojislava Koštunice u kojoj Ivana Dulić-Marković zauzima mesto ministra poljoprivrede. Rešenje je vrlo jednostavno. Potrebno je podići gajenje soje na 200.000 hektara, a sa tri tone soje mi imamo sasvim dovoljno soje od nemodifikovane sojine sačme. Subvencijama, koje se odnose na premiranje proizvodnje soje, to se upravo podstiče. To je jasno. Naravno, od genetički modifikovane sojine sačme ne može da se proizvede novi organizam, jer je ta soja prošla određeni hemijski tretman, izvađeno je iz nje ulje, primenom određenih rastvarača - heksana. Ona je termički obrađena i kao takva se koristi kao stočna hrana. Posejana sojina sačma ne može dati novi organizam, kao što naučno nije dokazano da korišćenje te sojine sačme može da izazove određene promene kod životinja, naročito kod ljudi. Prema tome, ova zemlja će još neko vreme morati da uvozi sojinu sačmu proizvedenu od soje koja će biti više od 5% genetski modifikovana. Ukoliko mere kojima se podstiče proizvodnja soje u ovoj zemlji budu dovedene do kraja, mi ćemo se uskoro osloboditi uvoza sojine sačme za potrebe našeg stočarstva.
Reč ima poslanik Momir Marković.
Dame i gospodo narodni poslanici, s obzirom da se diskusija prethodnika odnosila na moju diskusiju od četvrtka, prvo, koristim pravo na repliku, a onda ću o amandmanu. Ubedi nas gospodin da se od genetski modifikovane sojine sačme ne može proizvesti nova soja. Normalno, kad je prerađena. Sada vas pitam, da li su u toj genetski modifikovanoj soji, od koje je napravljena sojina sačma, geni modifikovani? Jesu. Zašto ste onda zaorali onolike parcele ljudima koji su posejali tu genetski modifikovanu soju - da biste sačmu uvezli i prodali građanima. Što se tiče ovoga, nije 25.000 tona bila donacija. Prvo, nije bila donacija, nego su to građani Srbije debelo platili. Možda nisu platili Americi, ali su platili "Krmivo produktu", jer je svih 50.000 tona sojine sačme od genetski modifikovane soje prošlo kroz mlinove "Krmivoja" i otišlo da nahrani našu stoku. Toliko o tome. Što se tiče ovog drugog dela, ovde imam devet ugovora koje je direktno ministarka Ivana Dulić-Marković odobrila za uvoz genetski modifikovane soje. Kakva je razlika između genetski modifikovane soje proizvedene u Americi, pa od nje napravljena sačma, ili recimo, genetski modifikovane soje u Sremu? Truju i jedna i druga, ali se na ovu sremsku ne može dobiti provizija. Tu je suština. "Monsanto" firma ne daje proviziju za genetski modifikovanu soju iz Srema. Prema tome, nemojte više ljude obmanjivati. Imam ovde i dokumentUdruženja proizvođača duvana. U doba kada je ministar bila gospođa Dulić, "Filip Moris" je naterao poljoprivredne proizvođače iz Niškog okruga da seju genetski modifikovanu "Virdžiniju" NC19 i NC55. Šest do sedam godina nisu mogli da uberu ništa, desetkovan posed, uneta bolest, pročitaću vam kako se zove, i šest do sedam godina te parcele su neupotrebljive. Ispričaću vam posle na uvo, pošto vidim da stavljate ruku na uvo, ne čujete. Dakle, o tome da li se u ovu zemlju uvoze genetski modifikovani organizmi ili ne mislim da više ne treba pričati. Narodni poslanik SRS Zoran Mašić podneo je amandman na član 2. i traži da se stav 1. briše. Stav 1. u osnovnom zakonu kaže: "Odredbe ovog zakona ne odnose se na proizvodnju i promet genetički modifikovanog semena poljoprivrednog bilja, rasada poljoprivrednog bilja i micelija jestivih i lekovitih gljiva". Evo načina da na velika vrata, u skladu sa zakonom, ako ga usvojite, uvozite sve genetski modifikovaneorganizme i da do kraja zatrujete još ovo što nam je ostalo čisto, a to je ta poljoprivreda.
Narodni poslanik Paja Momčilov. Pretpostavljam da se pozivate na Poslovnik.
Poštovani narodni poslanici, pozivam se na povredu Poslovnika, član 100 - pogrešno tumačenje. Upravo ono što sam rekao, to se i događa. Onaj koji treba nama ovde da odgovara nije ovde, pobegao je kukavički i oni jadni ljudi su sada izloženi ovde, naše kolege, blamaži. Oni rade ministarski posao i moraju da brane ono što je neodbranjivo. Uopšte nisam rekao da ranije nije bila genetski modifikovana hrana uvožena, ali vi ste sami dali lep podatak za jedan prethodni period - kolika je ta količina sojine sačme. Rekao sam vam za taj vaš podatak, da je duplo više uvezeno samo za prošlu godinu, do septembra 300.000 tona. Jasno sam rekao da je opasna ova modifikovana sojina sačma. To ide u stočnu ishranu, pa u hranu, to jedu naša deca, i svi mi. Mi ovde imamo porast i karcinoma, kao i malformacija, koji nikoga ne interesuje, takođe i alergijskih oboljenja naše dece, a to nikoga ovde ne interesuje. Upravo jedan od razloga je i ovo što nam se događa sa genetski modifikovanom hranom. Da budemo potpuno jasni, kolega kaže da treba mi da posejemo malo više soje, pa je onda to rešenje. Zašto ne bi bilo rešenje da uvozimo genetski nemodifikovanu soju, a uvozna cena, i za to imamo dokaze, potpuno je ista genetski nemodifikovane soje u odnosu na genetski modifikovanu. Ko tu uzima pare u džep, to je drugo pitanje. Prema tome, nemojte da polemišemo zamenom teza. Slušajte šta govorimo. Mi iza toga stojimo, imamo dokumentaciju za to.
Narodni poslanik Nataša Jovanović.
Dame i gospodo poslanici, sve je to povezano. Ako je ministar zdravstva iz jedne političke grupacije i ministar poljoprivrede iz iste, i ako je tačno sve ovo što je govorio predsednik skupštinskog Odbora za zdravstvo, uvaženi kolega dr Paja Momčilov, a vi znate da je to tako, onda nama nije [[dobacivanje iz sale]] Nešto nije u redu, gospođo? Nije uvaženi kolega ili šta? Doktore, jedna vaša koleginica je nešto pokušala da dobaci neumesno, ali pošto čitava srbijanska zdravstvena javnost zna da ste vi čovek od digniteta, pre svega, ugleda i morala, i da uvek govorite istinu, i da ste spremni da kažete aktuelnom ministru za zdravstvo kakav je i šta je sve uradio u vašoj oblasti, tako ste i danas, kao čovek koji je, pre svega, srpski radikal, a zatim i predsednik Odbora za zdravlje, upozorili javnost na štetnost ovakvog člana zakona. Prof dr Zoran Mašić je, kao profesor na Agronomskom fakultetu i kao poslanik SRS, brisanjem ovog stava u članu 2. želeo da vam kaže da je u pitanju ne samo nešto što je pogubno za zdravlje ljudi, nego i veliki kriminal. Ovi dokumenti koje je izneo kolega Momir Marković su autentični. Sabirajući hiljade i hiljade tona došli smo do fantastične cifre od 50.000. Možete da zamislite samo kolika je provizija na jedan takav posao za jednu ženu i za kliku oko nje. Drugo je pitanje, ako govorimo u kontekstu neistine koju je ministarka plasirala srpskoj javnosti, kojoj ona, inače, intimno ne pripada, što može da se vidi iz drugog dela njene izjave - kolika je struktura učešća u poljoprivrede spoljnotrgovinskom deficitu u onih sedam do devet milijardi evra, a onda genetski modifikovane soje. Pogledajte malo i pozabavite se time vi u Ministarstvu poljoprivrede, sad moram vama gospođo i gospodine da se obraćam, jer i danas ministar nije udostojila Narodnu skupštinu Republike Srbije da dođe i da joj se obrati. Mi srpski radikali ćemo do kraja rasprave u pojedinostima o ovom zakonu da vam kažemo da je ne samo ministar Dulić-Marković, nego i Tomica Milosavljević – direktno trebalo da bude zainteresovan za ovaj član, za ono što građani Srbije jedu i da li su zdravi; usput, ako imaju šta da jedu, jer je takva beda i nemaština, a vi ste nesposobni da to popravite i poboljšate to stanje. Moramo onda sve u paketu da vas oduvamo i da vas zbrišemo, jer vas narod više neće. Neće Koštunicu i takve oko njega, neće tako nesposobne ljude i prevarante, neće one koji se prodaju za šačicu evra, a neki za veće devizne račune na raznoraznim ostrvima. Neće poslanike koji su spremni, zarad boravka i nemog posmatranja ovog ovde što se dešava, da podržavaju takvu vladu. Vlada u kojoj je uvažena ministar i sprovodi ovakav, odnosno namerava da sprovede ovakav zakon i da se dalje tako ponaša, ne zaslužuje ni zbog srpskih poljoprivrednika, ni zbog dece u Srbiji da opstane jedan jedini dan, a budite sigurni da vam je toliko oročen vek trajanja da ćete se čuditi šta vas je snašlo kroz izvesno vreme. Na svu sreću građana Srbije, rešenje za to postoji. Mi nećemo nikada dovesti bilo kog pojedinca u situaciju da se zamisli nad sobom ili nad članom svoje porodice da li će da jede zdravu hranu, da živi normalno u ovoj zemlji ili da li će neko da ga pljačka preko poreza, koji sa teškom mukom ovom vašem Dinkiću sada plaća. Učinićemo sve da vas što pre više ne bude u ovoj skupštini, a gde ćete vi da šetate i šta ćete u privatnom životu da radite, to nas ne zanima. Vi ste politička prošlost i to se pre svega odnosi na Vladu i na stranku koja je stožer okupljanja, a koja se ništa ne pita, jer ovakvi kao što su Marković, Tomica Milosavljević, Dinkić i ostali zapravo kroje sudbinu srpskog naroda, nažalost.
Narodni poslanik Vojkan Tomić, izvolite.
Reklamiram povredu člana 100. Poslovnika Narodne skupštine, jer smo od prethodnog govornika mogli da čujemo gomilu neistina koje se odnose na poslaničke grupe koje čine većinu u Narodnoj skupštini Republike Srbije. Gospodo radikali, pošto smo danas videli da ste počeli da se krunite, molim vas da ne obmanjujete više srpsku javnost, da ne spominjete više Kajmanska ostrva, da građane Srbije ne uznemiravate sa ove skupštinske govornice, jer sve ovo što vi govorite prevazilazi više socijalnu demagogiju, kojom se vi inače služite, jer nismo nijednom od vas čuli da vi imate bilo kakav program. Ako imate nešto, a u vezi je ove tačke dnevnog reda, a govorimo o poljoprivredi, dajte nešto iz vašeg programa, dajte nešto o poljoprivredi, uradite nešto korisno za ovu državu, nemojte samo da pričate sa ove govornice i da obmanjujete građane Srbije. Hvala.
Vi u ime Radikalne stranke? Čini mi se da je ovlašćeni predstavnik ...
Gospodine Mihailoviću, Srpske radikalne stranke ...
Ne, da vam kažem, ovlašćeni predstavnik je drugi, niste vi.
Nema veze, gospodine Mihailoviću...
Ima veze.
Gospodine Mihailoviću, sada bi trebalo vas da pitam: čiji ste vi ovlašćeni predstavnik, jer verovatno ne predstavljate nikoga što se tiče vaše stranke, ali vidite da sam fina i kulturna osoba, pa neću to da vam kažem. Vi se zamislite nad činjenicom koju stranku vi predstavljate. Predstavljam SRS, ali nisam se javila kao ovlašćeni predlagač, nego, ako mi dozvolite, da repliciram kolegi koji se javio, Vojkanu. Dakle, Vojkan, član stranke koja zapravo ne postoji, novorođenče u DSS-u, zato ne mogu odmah da se setim vašeg prezimena. Gospodine Tomiću, što se vas tiče i što se tiče onoga što je program SRS, nemojte vi za to da brinete. Vi ste čovek koji voli da bude informisan, a uglavnom za vreme skupštinskog zasedanja pročitate svu dnevnu i nedeljnu štampu. Ako otvorite bilo koju od tih novina, a veoma ste revnosni u čitanju štampe svakog dana, to vam je posao u toj vašoj grupi, možete da vidite da rejting SRS-a iz dana u dan sve više i više raste. Preko 40% građana Srbije, sada kada nismo krenuli u obaranje vaše vlade, a oborićemo je sigurno, spremno je da ukaže poverenje SRS-u. Što se vas tiče i onoga što je vaš program i vaša stranka, neka vam to kažu kolege koje su vas velikodušno prihvatile, nemojte vi da brinete. Najbolje bi bilo da brinete o mestu iz koga ste došli, o vašem rodnom gradu, u koji inače ne idete i odakle ste kandidovani na izbornu listu nepostojeće stranke, a kasnije našli uhlebljenje samo da biste ostali poslanik. O tome kakav je program srpskih radikala za poljoprivrednike najbolje govore reakcije na sve ono što smo uradili u toku prošle nedelje – ukazujući argumentovano, kao što smo to i od jutros činili, odnosno već od popodneva kako vaš kvorum stoji – šta je program SRS-a. Ne samo to, nisam govorila samo o ministru poljoprivrede, nego i o ministru finansija. Mislim da je za normalnog i pametnog čoveka dovoljan govor od dva i nešto sata, a koji vam je održao gospodin Vučić, da znate u kakvom ste društvu i kakvu vladu podržavate.
Reč ima narodni poslanik Aleksandar Vučić, replika. Upravo to govori da vi niste imali pravo na reč. Tako je ispalo. Nije direktno, upravo se tu i sporimo. Izvolite.
Dame i gospodo narodni poslanici, delim vašu sreću i radost zbog krunjenja, kako kažete, ne znam ni sam čega. Moram da vam kažem da ste vi okrunili, a pre svega, i o tome treba malo da se zabrinete, pretpostavljam da ste vi zbog toga posebno srećni i radosni, okrunili ste ovu državu, jer ste počeli da kidnapujete ljude u pidžami i papučama, i da ih vodite u Hag. Naočare čovek ostavio na natkasni, zato što mu ni to niste dozvolili da ponese. Njegova porodica nije mogla da ga vidi. Toliko je dobrovoljno otišao u Hag da ga ni supruga, a ni deca nisu videli, ni čuli. Prvi put im se javio iz Roterdama, a gde su mu dali pristojno civilno odelo. Toliko o vama koji govorite o legalizmu i o tome kako nećete da hapsite. Ako kažete da nije istina ovo što sam rekao, pozvaću se na članove porodice Lukić, a koji sigurno neće slagati nijednu reč i na očevice koji su videli trojicu bandita, pa i negde oko 40 bandita u nekoliko vozila, a koji su se predstavljali kao tajna policija valjda, a računam da su ti, koji nisu odeveni kao policija i koji ne rade na Ustavu i zakonu zasnovan posao, obični banditi. Ne znam kojim bi ih drugim imenom nazvao. Što se tiče poslova oko političkih stranaka, gledajte sve vas to tu što se skupi, mi tako mnogo okrunjeni ima za dva puta da tučemo, tako da gledate kako stojite i kakvi su vam izgledi. Što se nas tiče, nemamo sa tim nikakvu vrstu problema. Znamo šta sve radite protiv SRS. Samo nekoliko prethodnih dana stizali su nalozi u medije – ne puštajte šta govore radikali. Tako juče na jednoj privatnoj televiziji, a koja emituje vesti u 15,55 časova, nije bilo pušteno saopštenje iz kojeg je bilo jasno da ste kidnapovali generala Lukića. Zašto? Zato što je neko tobož pocepao saopštenje srpskih radikala po direktnom nalogu iz Vlade Srbije. Isto to se dogodilo na Televiziji "Pink" i na Televiziji Srbije, a gde su promenjene naše reči iz saopštenja. Rečeno je, valjda protivzakonito ponašanje, gde smo mi rekli da je čovek kidnapovan. Plašite se istine. Plašite se reči. Plašite se onoga što građani Srbije vide na svakom koraku. Ništa ne znači što ćete građanima Srbije da govorite nešto protiv SRS, što ćete nešto negde da izmislite, jer ne znate šta ćete drugo. Jedan dan svađamo se Toma Nikolić i ja, drugi dan svađamo se Toma, Maja i ja, ali se ne zna ko sa kim. Treći dan upletete tu i Dragana Todorovića. Četvrti dan svi se svađamo, ali ne znamo oko čega se svađamo, a peti dan mi smo jedni sa Šešeljem, a drugi su protiv. Šesti dan mi smo svi protiv Šešelja. Hajde, ljudi, dogovorite se više. Sedmi dan, na kraju krajeva, vi pokradoste sve, oteste sve od ovog naroda, a počeli ste i ljude da otimate. To se na kraju sve desilo. Neki su postali magistri. To se desilo osmog dana. Dame i gospodo, poštovani građani Srbije, za nas u SRS nemojte da brinete. Mi smo zdravi i dobro. Polako, ali sigurno, i to ne paljenjem skupština, ne razvaljivanjem vrata, nošenjem heklera po narodnim bankama ili ne znam ni sam gde, već demokratskim putem, voljom građana, tako što će ljudi da izađu na izbore, da zaokruže redni broj ispred liste SRS ili kandidata srpskih radikala, tako ćemo da vas pobedimo. Onda ove priče moći ćete da nastavljate. Verujem da će vam tada teže ići doktorati, magisteriji i sve ostalo, malo teže, jer će biti nekog zakona. Računam da nećete moći ni da otimate ljude, a da kažete da su se dobrovoljno predali.
Gospodine Vučiću, prekoračili ste vreme.
Gospodine Mihailoviću, držim da ste zaista častan čovek. Kažite mi da li ste čuli da nekad neko negde dobrovoljno ide u pidžami i papučama. Nisam čuo, nije niko u Srbiji to čuo. To bi bilo više komično da nije tragično i da se ne radi o sudbini jednog čoveka i sudbini jedne porodice. Da ste bar odveli čoveka da se pozdravi sa familijom, da poljubi decu, ženu ili nešto drugo; ne, nego ga banditi tamo sačekali i sada vi očekujete da neko kaže da nisu banditi. Nego šta su nego banditi. Samo što crne kape nisu na glavu stavili. Nisu lisice, nego uperili pištolj. Kaže – ajde, uđi unutra; kaže – nije uhapšen zbog lisica. Hvala vam, gospodine Mihailoviću, na ljubaznosti. Siguran sam da ćete vi i ubuduće tako suvereno rukovoditi ovim skupštinskim telom kada predsedavate i da ćete korektno obavljati svoj posao, jer i ubuduće očekujemo da budete na jednom od potpredsedničkih mesta, samo sledeći put posle izbora mi ćemo imati predsedničko i jedno ili dva potpredsednička. Siguran sam da će se i za vas naći to mesto. Mi demokratski to prihvatamo, a i vi, uveren sam, prihvatićete sa velikim zadovoljstvom, rekao bih, ono što je danas već očigledno, a to je promena volje naroda, da narod neće ovakvu vlast, neće kidnapere, već hoće poštene ljude, koji će protiv lopova i otmičara da se bore.
Samo redosled da utvrdim. Narodni poslanik Mika Vlaović, po Poslovniku.
Reklamiram povredu Poslovnika, član 100 – poslanik treba da govori o onome što je na dnevnom redu. Gospodine Vučiću, koliko sam informisan, vi ste bili odličan student. Ovde ste nekoliko puta rekli – vi ste lopovi, vi ste ovo, vi ste ono. Grupna presuda je samo bila u fašizmu. Ako je neko lopov, ima ime i prezime, postoji tužilaštvo, ovde treba da pričamo o drugim stvarima. Još nešto kao zemljoradnik moram da kažem ovde. Jedan zakon koji je o poljoprivredi, i tek je treći po redu u godini, oko njega se vode replike i priče koje nemaju nikakve veze sa zakonom. Hoćete da usrećite zemljoradnike i poljoprivredu; ovim radom nećete ih usrećiti.
I Vojkan Tomić ima repliku. Ima i Dušan Proroković. Po kom osnovu? (Dušan Proroković, sa mesta: Zamenik šefa poslaničkog kluba). Ima preimućstvo, pa onda Vučić, pa onda vi, gospodine Tomiću. Po kom osnovu? Vi dajete repliku ... Izvolite, gospodine Prorokoviću.
Vi ste imali repliku pošto se gospodin Vojkan Tomić javio po Poslovniku. Izlazim na repliku vama, prema članu 83. stav 1. Poslovnika Skupštine Srbije. Gospodine Vučiću, vi jako dobro koristite neke informacije ili poluinformacije kako bi njima manipulisali, to je vaše pravo. Vaše pravo je da se na takav način borite za politički rejting svoje stranke, za vaš politički rejting lično, ali mislim da nije dobro politizovati sve, niti u Skupštini, niti na političkoj sceni, jer tako samo prouzrokujemo nove svađe i ulazimo u bespotrebnu spiralu nesuglasica, koja zaustavlja naš put napred. Gospodin Sreten Lukić je, i sve što se tiče njegovog izručenja, podsetiću vas, sam potpisao i prihvatio optužnicu Haškog tribunala. Prema mojim saznanjima, nije bilo nikakvih lisica, nikakvog prinudnog odvođenja. Ako ste upotrebili termin kidnapovanje, onda je trebalo da kažete da je neko falsifikovao njegov potpis prilikom prijema optužnice, što nije tačno i apsolutno ne stoji. I, ukoliko želite da pomognete njemu i njegovoj porodici, najbolje bi bilo da ne politizujete ovaj slučaj. Voleo bih da ubuduće, u narednim nedeljama, sudbina generala Lukića bude ista kao sudbina generala Lazarevića, a to je da posle dugog rada i duge borbe, i Vlade Republike Srbije i drugih institucija u ovoj državi, ljudi budu pušteni da se brane sa slobode, što jeste presedan i što jeste uspeh vladajuće većine, ma kako ga vi tumačili. Što se tiče promena koje stalno zagovarate, ako je 2/3 amandmana koje vaša poslanička grupa podnosi, briše se član taj i taj, onda to nije zalaganje za promenu, nego povratak na staro.
Narodni poslanik Aleksandar Vučić, replika.
Dame i gospodo narodni poslanici, niste imali pravo da date reč gospodinu Prorokoviću, ali mi smo džentlmeni i nikada tu ne pravimo problem, zato što sam izašao na osnovu prava na repliku, a ne po Poslovniku. Svejedno. Dakle, ne pozivamo se mi na ono što izmišljamo ili zato što nam je nešto palo na pamet, ili zato što je nekome nešto drago da slično radi u Srbiji. Ovo su nam javili članovi porodice generala Lukića. Neće članovi porodice da lažu, neće da nas laže pet ljudi koji su videli kako otimaju generala Lukića direktno iz bolnice. Neće svi ti ljudi da izmišljaju. Zašto je vama sada stalo, nemojte da dodatno politizujemo, hajde da zovemo sve glavne urednike, da im održimo vakelu da to ne objavljuju. Nemam ništa protiv, pitanje je istine. Istina je ta da je general Lukić otet, on je sam to javio tom advokatu, koji je juče, zanimljivo je, primetićete, u svojoj prvoj izjavi koju je dao za RTV PINK u 12,30, optužio vlast za kidnapovanje, a onda mu je izjava dramatično promenjena posle dva telefonska poziva. Znam tačno ko je uputio te telefonske pozive. Ako kažete da nije istina, ja ću vam tačno reći ko je uputio te pozive, a onda je tek posle poziva generala Lukića iz Roterdama čovek ponovio priču da je bilo kidnapovanje, da je otet, da je mimo svoje volje prosleđen u Haški tribunal itd. Znam da je vama teško kada vam se kaže da se ne razlikujete od onih koje ste do juče optuživali za najgore zločine po tom pitanju. Tu razlike nikakve nema, s tim što je ovo još nemoralnije. Slažem se sa gospodinom Vlaovićem, on je u pravu. Nije potrebno i nemoguće je donositi tog tipa grupnu presudu, to donose u Haškom tribunalu, grupne su im i optužnice. Onaj koji vi podržavate i sa kojim tako zdušno sarađujete. Mogao sam da navodim imena, ali mnogo bi mi vremena trebalo danas, do kraja radnog vremena ne bih stigao sve da nabrojim, koliko ih ima na spisku i na koji način sve rade o trošku države. Izvinjavam se zbog toga. Što se toga tiče, potpuno ste u pravu, gospodine Vlaoviću. Još nešto da pitam, vas koji se radujete, ne znam da li se negde u nekom opštinskom odboru neko sa nekim sukobio, pa se desilo ne znam ni sam šta. Da li to bejaste vi, koji ste nas po hodnicima jurili da idemo da Đokoviću, u skladu sa zakonom i Poslovnikom uzimamo mandat, pa smo mi ćutali, reč vam nismo rekli za to, zato što znamo da takvih nesrećnika uvek je bilo i uvek će biti svuda. Zašto onda pričate o tome, zašto ne ćutite? Odakle vam hrabrost da tako nešto govorite? Ime i prezime ne znate tom čoveku, pojma nemate ko je, nikada za govornicu nije izašao. Hoće da ga izbacuju iz opštinskog odbora, pa sada, ajde, krivi mu Toma, Vučić, Todorović i svi ostali, jer oni će sada međusobno da se svađaju ili ne znam šta. Kako možete tako nešto da koristite, kako vas nije stid. Vi ćete da govorite o tome, imate dvostruki moral. Ovamo, hajde, požurite da završimo ovo u skladu sa zakonom da nama vratite mandat, a ovamo, počeli ste da se krunite. A tako se krunimo da tamo gde smo na tribinama imali po 50 ljudi, sada ih imamo po 400 i 500; tako se krunimo da tamo gde smo u salama imali po 500 sada ne mogu ljudi da uđu, više ih je od 2.000 po salama. Tako se krunimo da svake nedelje imamo, verovali ili ne, po 2.000 novih članova na nivou Republike Srbije.
Gospodine Vučiću, prekoračili ste vreme.
Završavam. Gospodine Prorokoviću, niko od nas u SRS ne želi zlo Srbiji. Nemojte to da nam prebacujete. Ta priča kako neko od nas želi da bude što lošije, pa će to nama da bude bolje ili ne znam šta; ne, mi želimo Srbiji mnogo bolje. Mislim da niste mogli da poželite korektniju opoziciju u parlamentu Srbije od SRS. Da li je večita ili ne, o tome će da odlučuju birači. Pa i danas, kada ste vlast, ne bi trebalo time da se hvalite, imate samo 30 poslanika manje od SRS, a čekajte da dođu izbori, imaćete više od 80 poslanika manje od SRS.Ali, o tom-potom. Nego, gospodine Prorokoviću, sve što je bilo u interesu države – mi smo za to glasali; sve oko Kosova i Metohije i za to smo glasali, je li tako? Jeste. Ko to nije poštovao, ko o tome nije hteo da se dogovara i razgovara, razmislite dobro. Ali, da nam ovde izlazi ministar poljoprivrede i da nam ona soli pamet o tome kako je neko prevozio breskve; ma, ona je prevozila, ne breskve, ne ljude, negone znam ni sam šta je prevozila, trgovala je, ako treba da kažem, Kurdima i Avganistancima, pošto će ona da optužuje celu Srbiju za ne znam ni sam šta da je radila. Nikada u životu nisam nikogaprevozio kamionima, ona je to prevozila i sada ćete vi nekome nešto da govorite na takav način, da Srbiji stavljate najteži mogući žig da u ovoj skupštini sede ubice, krvoloci, da su ovom zemljom vladali ubice i krvoloci...
Molim vas, prekoračili ste vreme.
Prekoračio sam vreme, a vi ste prekoračili sve normalne i moralne civilizovane norme kada ste počeli da kidnapujete ljude po Srbiji. A to kidnapovanje ljudi vratiće vam se, ako ni po čemu drugom, po onome što onaj odozgo vidi sve, pa ćete u svakom slučaju videti kako onima koji se igraju sudbinama ljudi, sudbinama porodica, taj odozgo sve vraća. Što se nas tiče, mi ćemo vratiti na izborima, ne motkama, ne puškama, ne heklerima, ne hladnjačama, već biračkim kutijama, papirićima i olovkama, onako kako ljudi budu zaokruživali, a tada ćete da vidite kako ste se silno okrunili, a kako mi, krunjeni i nekrunjeni, u masi smo sve veći i sve jači. Hvala vam najlepše.
Reč ima narodni poslanik Vojkan Tomić, pretpostavljam po Poslovniku?
Moje prethodno javljanje je imalo za cilj da se vratimo na ovu tačku dnevnog reda, ali kada je neko isprovociran govorom prethodnog narodnog poslanika, a koji ne sadrži nijednu tačku, nijedan zarez iz onoga što je na dnevnom redu, onda neko mora da reaguje povodom toga. Niti je moja namera da se ova skupština pretvara u tribinu, da se prozivamo, da prozivamo jedni druge, a tako vidim ono što je prethodnik govorio. Intencija DSS nije da se destabilizuje nijedna institucija u ovoj zemlji, a ako je to u interesu srpskim radikalima, složiću se sa svakom rečju prethodnog govornika, jer je DSS državotvorna stranka i sve ono što radi jeste u interesu boljitka Srbije. A kao i moje kolege iz DSS uvek ću biti protiv svakog govora sa ove govornice koji ima neku drugu intonaciju.
Oprostite, da li ste pomenuti, nisam čuo da ste vi pomenuti? Daću vam reč ako ste pomenuti, ali nemam utisak da vas je narodni poslanik Vojkan Tomić pomenuo. Izvolite.
Gospodine Mihailoviću, kao što me vi sada vidite, tako me je i on video na tri metra od govornice i ne pričinjavam se vama, pa ni njemu. Dakle, rekao je opet koleginica, prethodni govornik, odnosno zamerio je da, navodno, nisam govorila o članu zakona i o zakonu o semenu, već sam govorila samo u negativnom kontekstu o DSS, čiji je sada član Vojkan Tomić. Gospodine Tomiću, kritikujući Ministarstvo poljoprivrede, Ministarstvo zdravstva i Koštunicu, koji ih je sve okupio, jer je on premijer, rekla sam samo ono što ste vi i par vaših stranačkih kolega govorili pre nego što ste došli u novo jato, u DSS, onda dok ste bili kod Vuksanovića u stranci, i ne mogu da zamislim kako ste za tri ili četiri meseca tako drastično promenili stav i mišljenje i sada osporavate meni ono što je apsolutna istina. Ono što ste vi govorili, i da je ta vlada takva, da je Koštunica takav, da su ti ljudi koji su u ministarstvima, pre svega iz grupacije G-17, ne nesposobni, nego počinili mnoga dela protiv naroda i zakona, samo sam iznela apsolutno istinu koja je vas zabolela u jednom trenutku. Zašto ste se onda vi našli prozvanim, zašto nije izašao neko silniji iz DSS? Niste valjda vi i dalje na probnom radu, sa novom članskom kartom, da morate da dokazujete lojalnost. Ne morate, jer ono što sam rekla apsolutno je tačno i pokazaće se da je tačno.
Da li još neko želi reč o ovom amandmanu? (Ne.) Na član 3. amandman je podneo poslanik Zoran Mićović. Pošto su Vlada i Odbor za poljoprivredu prihvatili ovaj amandman, a Zakonodavni odbor smatra da je amandman pravno moguć, konstatujem da je ovaj amandman postao sastavni deo Predloga zakona. Na član 3. amandman je podneo poslanik Vitomir Plužarević. Vlada je predložila da se ovaj amandman prihvati. Odbor za poljoprivredu je predložio da se ovaj amandman odbije, a Zakonodavni odbor smatra da je ovaj amandman pravno moguć. Da li neko želi reč? (Da.) Reč ima narodni poslanik Vitomir Plužarević.
Zamolio bih da utvrdite kvorum, pa da nastavimo o amandmanu.
Molim vas, pravo da traži utvrđivanje kvoruma ima upravo ovlašćeni predstavnik ili predsednik poslaničke grupe. To je moje pravo i nije obaveza, ali ću usvojiti to. Molim vas da utvrdimo kvorum. S obzirom da nema kvoruma, pauza do 14,30 časova. [[Posle pauze – 15,20]] Dame i gospodo narodni poslanici, pošto nemamo kvorum, prekidamo današnji rad. Sednicu nastavljamo sutra u 10,00 časova.